

**GUVERNUL REPUBLICII MOLDOVA**

**DECIZIE PROTOCOLARĂ nr. \_\_\_/2025**

***Extras din procesul-verbal nr. \_ \_\_ (pct. \_\_\_\_)***

***al ședinței Guvernului din \_\_ \_ \_\_\_\_ 2025***

Se aprobă și se prezintă Parlamentului spre examinare proiectul de lege privind privind libera circulație și ședere pe teritoriul Republicii Moldova a cetățenilor Uniunii Europene și a membrilor de familie ai acestora

**PRIM-MINISTRU DORIN RECEAN**

***UE***

***Proiect***

Aprobat în ședința Guvernului din \_\_\_\_\_2025

Decizie protocolară nr. \_\_\_\_\_\_\_\_/2025

**LEGE**

privind libera circulație și ședere pe teritoriul Republicii Moldova a cetățenilor Uniunii Europene și a membrilor de familie ai acestora

Parlamentul adoptă prezenta lege organică.

Prezenta lege transpune:

1. parțial (art.1 – 4 (1) și (2); art. 5 (1) și (2); art. 6 - 10 (1) și (2) lit. a), lit. b), lit. d), lit. e), lit. f); art. 11 - 14 (1) și (2); art. 15 (1); art.16; art.17 (1) și (4); art. 18 - 19 (2); art. 20 - 24 (1); art.27 - 31 (1), (3) și (4); art. 32 - 36 ) Directiva 2004/38/CE a Parlamentului European și a Consiliului din 29 aprilie 2004 privind dreptul la liberă circulație și ședere pe teritoriul statelor membre pentru cetățenii Uniunii și membrii familiilor (Text cu relevanță pentru SEE), CELEX: 32004L0038, publicată în Jurnalul Oficial al Uniunii Europene L 158 din 3 aprilie 2004, așa cum a fost modificată ultima oară prin Regulamentul (UE) nr. 492/2011 al Parlamentului European și al Consiliului din 5 aprilie 2011;

Directiva 2014/54/UE a Parlamentului European și a Consiliului din 16 aprilie 2014 privind măsurile de facilitare a exercitării drepturilor conferite lucrătorilor în contextul liberei circulații a lucrătorilor Text cu relevanță pentru SEE, CELEX: 32014L0054, publicată în Jurnalul Oficial al Uniunii Europene L 128 din 30 aprilie 2014;

1. parțial Directiva Consiliului din 25 iulie 1977 privind educația copiilor lucrătorilor migranți (77/486/CEE), CELEX: 31977L0486, publicată în Jurnalul Oficial al Uniunii Europene L 199 din 6 august 1997;
2. Regulamentul (UE) nr. 492/2011 al Parlamentului European și al Consiliului din 5 aprilie 2011 privind libera circulație a lucrătorilor în cadrul Uniunii (Text cu relevanță pentru SEE), CELEX: 32011R0492, publicat în Jurnalul Oficial al Uniunii Europene L 141 din 27 mai 2011, așa cum a fost modificat ultima oară prin Regulamentul (UE) 2019/1149 al Parlamentului European și al Consiliului din 20 iunie 2019”.

**CAPITOLUL I**

**Dispoziții generale**

**Articolul 1.** Obiectul de reglementare

Prezenta lege stabilește cadrul normativ pentru exercitarea de către cetățenii Uniunii Europene, cetățenii ai statelor semnatare a Acordului Schengen și membrii de familie ai acestora a dreptului la liberă circulație, la ședere și la tratament egal pe teritoriul Republicii Moldova, precum și cadrul normativ privind aplicarea restricțiilor în privința acestora, din motive de securitatea națională, ordine publică și sănătate publică**.**

**Articolul 2.** Scopul legii

Scopul prezentei legi este de a reglementa condiții de intrare, ședere, ieșire, drepturi și obligații pentru cetățenii Uniunii Europene și membrii de familie ai acestora, care exercită dreptul la libera circulație și ședere pe teritoriul Republicii Moldova, și de a stabili restricții din motive de securitate națională, ordine și sănătate publică.

**Articolul 3.** Excepții de la aplicarea prezentei legi

Sub incidența prezentei legi, nu cad următoarele categorii de cetățeni ai Uniunii Europene:

1. membrii misiunilor diplomatice și ai oficiilor consulare acreditate în Republica Moldova, membri ai organizațiilor internaționale, precum și membrii lor de familie, al căror statut este reglementat prin tratate internaționale la care Republica Moldova este parte sau în alt mod stabilit de cadrul normativ;
2. cetățenii Republicii Moldova;
3. cetățenii Republicii Moldova care dețin cetățenia unui stat membru al Uniunii Europene sau al unui stat semnatar a Acordului Schengen, precum și membrii de familie ai acestora resortisanți ai statelor terțe;
4. persoanele cărora li s-a recunoscut statutul de apatrid în Republica Moldova;
5. străinii al căror regim este reglementat prin Legea nr.270/2008 privind azilul în Republica Moldova;
6. forța militară străină, componenta civilă care o însoțește și efectivele formațiunilor speciale antitero străine, precum și reprezentanții agențiilor specializate străine și internaționale, care desfășoară activități comune pe teritoriul țării în baza tratatelor internaționale la care Republica Moldova este parte;
7. membri sau însoțitori ai delegațiilor oficiale, invitați de Parlament, de Președintele Republicii Moldova și de Guvern.

**Articolul 4.** Noțiuni principale

În sensul prezentei legi, sunt definite următoarele noțiuni:

*cetățean al* *Uniunii Europene* – străin care deține cetățenia unuia dintre statele membre ale Uniunii Europene sau a statelor semnatare a Acordului Schengen și nu are cetățenia Republicii Moldova;

*membru de familie* - orice persoană care se încadrează în una din următoarele categorii:

a) soțul sau soția cetățeanului Uniunii Europene;

b) copiii, care nu au împlinit vârsta de 18 ani sau care se află la întreținerea cetățeanului Uniunii Europene, precum și cei ai soțului/soției;

c) părinții aflați la întreținerea cetățeanului Uniunii Europene, precum și cei ai soțului/soției;

d) membrii de familie extinsă *-* persoane legate prin rudenie, care depășesc nucleul familiei (părinți și copii), incluzând bunici, frați, surori, unchi și mătuși, care se află la întreținerea cetățeanului Uniunii Europene, precum și alte persoane contractate pentru sprijin social al membrilor vulnerabili din familia cetățeanului Uniunii Europene;

*carte de rezidență* – act de identitate care face dovada identității şi a statutului juridic al titularului, atestă legalitatea șederii cetățeanului Uniunii Europene și a membrilor săi de familie pe teritoriul Republicii Moldova, în conformitate cu prevederile prezentei legi;

*dreptul de ședere -* reprezintă dreptul cetățenilor Uniunii Europene și a membrilor de familie ai acestora, de a-și stabili domiciliul sau reședința temporară în Republica Moldova, conform prevederilor prezentei legi;

*decizie de acordare sau prelungire a dreptului de ședere* - act administrativ emis de Inspectoratul General pentru Migrație, în condițiile prezentei legi, care oferă dreptul de ședere pe o perioadă mai mare de 90 zile calendaristice pentru membrii de familie ai cetățenilor Uniunii Europene, sau dreptul la ședere permanentă a cetățenilor Uniunii Europene pe teritoriul Republicii Moldova;

*șederea legală și continuă -* reprezintă șederea legală și neîntreruptă, într-o perioadă de cel puțin cinci ani, anterior depunerii cererii de acordare a șederii permanente, dovedită prin deținerea succesivă a cărții de rezidență;

*lucrător al Uniunii Europene* - cetățean al Uniunii Europene care desfășoară o activitate de muncă salariată sau independentă pe teritoriul Republicii Moldova în conformitate cu legislația în domeniu;

*sarcină excesivă pentru sistemul de asistență socială* – situația în care un cetățean al Uniunii Europene sau membrii de familie ai acestuia beneficiază de prestații sociale pentru o perioadă mai mare de 9 luni calendaristice, într-un interval de 12 luni, în lipsa unui stagiu de cotizare în ultimele 24 de luni calendaristice și urmare a refuzului nemotivat de a presta muncă, cu următoarele excepții:

a) beneficiarii prestațiilor sociale în baza unui drept obținut prin contribuție;

b) persoanele care au în îngrijire copii cu vârsta de până la 3 ani;

c) persoanele care studiază la o formă de învățământ cu frecvență în una din instituțiile de învățământ din Republica Moldova;

d) persoanele beneficiare de pensie de dizabilitate;

e) minorii aflați în întreținerea unui părinte titular al cărții de rezidență și/sau al dreptului de ședere.

**Articolul 5.** Competențele autorităților

1. Autoritățile și instituțiile publice sunt obligate să colaboreze în scopul implementării prevederilor prezentei legi prin asigurarea schimbului de date din sistemele informaționale pe care le dețin prin intermediul platformei de interoperabilitate (MConnect), iar în cazul datelor cu regim juridic special, se va aplica legislația specială.
2. Ministerul Afacerilor Interne prin intermediul instituțiilor subordonate, asigură evidența, înregistrarea/radierea la domiciliu și/sau reședința temporară a cetățenilor Uniunii Europene și a membrilor de familie ai acestora, asigură acordarea/prelungirea dreptului de ședere și eliberarea cărții de rezidență, precum și asigură realizarea altor atribuții stabilite de cadrul normativ.
3. Ministerul Afacerilor Externe eliberează vize cetățenilor străini care în conformitate cu cadrul normativ al Republicii Moldova necesită viză la traversarea frontierei de stat.
4. Ministerul Muncii și Protecției Sociale prin intermediul instituțiilor subordonate, asigură evidența cetățenilor Uniunii Europene și a membrilor de familie ai acestora care sunt încadrați în câmpul muncii și a celor încadrați în sistemul de protecție socială.
5. Ministerul Sănătății stabilește modul de acces la servicii medicale în cadrul sistemului asigurării obligatorii de asistență medicală, inclusiv la examenul medical necesar care să ateste asigurarea sănătății publice a solicitanților/titularii cărții de rezidență, din oficiu sau la cererea Inspectoratului General pentru Migrație;
6. Ministerul Educației și Cercetării, în modul stabilit de cadrul normativ, asigură accesul la educație prin sistemul național de învățământ, elaborează și aprobă metodologia cursurilor de studiere a limbii române.
7. Agenția Servicii Publice asigură producerea cărților de rezidență pentru cetățenii Uniunii Europene și pentru membrii de familie ai acestora, la solicitarea Inspectoratului General pentru Migrație al Ministerului Afacerilor Interne.
8. Consiliul pentru egalitate exercită atribuții în conformitate cu Legea nr. 121/2012 privind asigurarea egalității și îndeplinește rolul de punct de contact național în ceea ce privește prevenirea și combaterea discriminării în domeniile prevăzute de art. 34 alin. (1) al prezentei legi și cooperează cu autoritățile similare din statele membre ale Uniunii Europene și a statelor semnatare a Acordului Schengen, asigurând schimbul de date și informații cu acestea.
9. Casa Națională de Asigurări Sociale ține evidența cetățenilor Uniunii Europene și a membrilor de familie ai acestora, care sunt asigurați în sistemul public de asigurări sociale al Republicii Moldova, a contribuțiilor de asigurări sociale calculate și transferate de către angajatorii acestora, precum și a beneficiarilor de prestații sociale.

**CAPITOLUL II**

**Intrarea și ieșirea**

**Secțiunea nr. 1 Dreptul de intrare și de ieșire pentru cetățenii**

**Uniunii Europene**

**Articolul 6.** Condițiile de intrare a cetățenilor Uniunii Europene

pe teritoriul Republicii Moldova

1. Intrarea pe teritoriul Republicii Moldova este permisă cetățenilor Uniunii Europene prin toate punctele de trecere a frontierei de stat deschise traficului internațional și care întrunesc cumulativ următoarele condiții:
2. posedă un document de călătorie valabil, eliberat în ultimii 10 ani de autoritățile unui stat membru al Uniunii Europene.
3. nu prezintă pericol pentru securitatea națională, ordinea și sănătatea publică;
4. nu este aplicat un consemn la frontieră privind nepermiterea intrării.
5. Cetățenii Uniunii Europene care intră în Republica Moldova pe segmentul transnistrean al frontierei moldo-ucrainene, necontrolat de autoritățile moldovenești, sânt obligați, în termen de 72 de ore din momentul trecerii frontierei de stat, să declare despre aceasta la subdiviziunile Inspectoratului General pentru Migrație sau subdiviziunile Agenției Servicii Publice. Pentru a fi luați în evidență, străinii prezintă documentele de călătorie valabile care le permit intrarea în Republica Moldova.

**Articolul 7.** Condițiile de ieșire a cetățenilor Uniunii Europene

Cetățenii Uniunii Europene pot ieși de pe teritoriul Republicii Moldova în baza unui document de călătorie valabil prin toate punctele de trecere a frontierei de stat deschise traficului internațional.

**Secțiunea nr. 2**

**Dreptul de intrare și de ieșire pentru membrii de familie ai cetățenilor Uniunii Europene și ai statelor semnatare a Acordului Schengen,**

**resortisanți** **ai statelor terțe**

**Articolul 8.** Condițiile de intrare a membrilor de familie

pe teritoriul Republicii Moldova

1. Intrarea pe teritoriul Republicii Moldova este permisă membrilor de familie ai cetățenilor Uniunii Europene și ai statelor semnatare a Acordului Schengen prin toate punctele de trecere a frontierei de stat deschise traficului internațional și care întrunesc cumulativ următoarele condiții:
2. posedă un document de călătorie, eliberat în ultimii 10 ani, valabil cel puțin încă 3 luni de la data intrării pe teritoriul Republicii Moldova;
3. posedă viză acordată în condițiile cadrului normativ sau după caz permis de ședere valabil eliberat de un stat membru al Uniunii Europene sau de un stat semnatar a Acordului Schengen sau;
4. posedă o carte de rezidență eliberată de autoritățile Republicii Moldova sau;
5. însoțesc la momentul intrării cetățeanul Uniunii Europene al cărui membru de familie este, sau;
6. membrul de familie, cetățean al Uniunii Europene deține carte de rezidență valabilă pe teritoriul Republicii Moldova;
7. nu prezintă pericol pentru securitatea națională, ordinea și sănătatea publică;
8. nu este aplicat un consemn la frontieră privind nepermiterea intrării.
9. Membrii de familie care intră în Republica Moldova pe segmentul transnistrean al frontierei moldo-ucrainene, necontrolat de autoritățile moldovenești, sunt obligați, în termen de 72 de ore din momentul trecerii frontierei de stat, să declare despre aceasta la subdiviziunile Inspectoratului General pentru Migrație sau subdiviziunile Agenției Servicii Publice. Pentru a fi luați în evidență, străinii prezintă documentele de călătorie care le permit intrarea în Republica Moldova.
10. Viza de intrare pentru persoanele prevăzute la alin. (1) se acordă la cerere, în conformitate cu cadrul normativ, fără plata taxelor consulare.

**Articolul 9.** Condițiile de ieșire a membrilor de familie

Membrii de familie, resortisanți ai statelor terțe pot ieși de pe teritoriul Republicii Moldova în baza unui document de călătorie valabil, prin toate punctele de trecere a frontierei de stat deschise traficului internațional.

**Secțiunea 3**

**Neautorizarea traversării frontierei de stat a Republicii Moldova a cetățenilor Uniunii Europene și membrilor de familie ai acestora**

**Articolul 10**. Neautorizarea intrării

(1) Intrarea pe teritoriul Republicii Moldova se refuză cetățenilor Uniunii Europene și/sau a membrilor de familie ai acestora în următoarele cazuri:

a) nu întrunesc condițiile prevăzute la art. 6 alin. (1) și art. 8 alin. (1);

b) și-au epuizat durata de ședere pe teritoriul Republicii Moldova acordată prin lege.

(2) În cazurile stabilite la alin. (1), polițistul de frontieră emite decizia motivată privind neautorizarea intrării, care se înmânează persoanei în privința căreia a fost emisă și care se pune în aplicare imediat. Persoana vizată poate contesta decizia în conformitate cu prevederile Codului administrativ.

**Articolul 11.** Neautorizarea ieșirii

1. Cetățenilor Uniunii Europene și/sau membrilor de familie ai acestora li se refuză ieșirea din Republica Moldova în cazurile în care este aplicat un consemn la frontieră privind nepermiterea ieșirii, sau nu posedă un document de călătorie valabil.
2. În cazurile stabilite la alin. (1), polițistul de frontieră emite decizia motivată privind neautorizarea ieșirii, care se înmânează persoanei în privința căreia a fost emisă și care se pune în aplicare imediat. Persoana vizată poate contesta decizia în conformitate cu prevederile Codului administrativ.

**Capitolul III**

**Evidența, șederea și eliberarea cărții de rezidență**

**Secțiunea 1** **Evidența, șederea și documentarea cetățenilor Uniunii Europene** **și a membrilor de familie ai acestora în Republica Moldova**

**Articolul 12.** Evidența și șederea cetățenilor Uniunii Europene și

a membrilor de familie ai acestora în Republica Moldova

1. Evidența cetățenilor Uniunii Europene și a membrilor de familie ai acestora, a cărților de rezidență eliberate acestora, înregistrarea/radierea la/din adresa de domiciliu și/sau reședință temporară pe teritoriul Republicii Moldova, se efectuează de către Inspectoratul General pentru Migrație în Registrul de stat al populației, prin intermediul Sistemului informațional „Migrație”.
2. Pe teritoriul Republicii Moldova șederea cetățenilor Uniunii Europene și a membrilor de familie ai acestora se permite:
3. pe o perioadă de până la 90 zile calendaristice;
4. pe o perioadă mai mare de 90 de zile calendaristice;
5. pe o perioadă permanentă.

**Articolul 13.** Șederea pe o perioadă de până la 90 zile calendaristice

1. Cetățenii Uniunii Europene și membrii de familie ai acestora, au dreptul la ședere legală de 90 de zile calendaristice în decursul oricărei perioade de 180 de zile calendaristice, ceea ce implică luarea în considerare a ultimei perioade de 180 de zile precedente fiecărei zile de ședere, dacă tratatele internaționale la care Republica Moldova este parte nu prevăd altfel.
2. În sensul aplicării dispozițiilor alin. (1), data intrării se consideră ca fiind prima zi de ședere pe teritoriul Republicii Moldova, iar data ieșirii se consideră ca fiind ultima zi de ședere pe teritoriul Republicii Moldova.
3. Perioadele de ședere autorizate în temeiul unei cărți de rezidență nu sunt luate în considerare la calculul perioadei de ședere pe teritoriul Republicii Moldova în sensul alin. (1).

**Articolul 14.** Șederea pe o perioadă mai mare de 90 zile calendaristice

a cetățenilor Uniunii Europene

Cetățenii Uniunii Europene au dreptul de ședere pe teritoriul Republicii Moldova pentru o perioadă mai mare de 90 de zile calendaristice, dacă nu prezintă un pericol pentru securitatea națională, ordinea și sănătatea publică și nu devin o sarcină excesivă pentru sistemul de asistență socială, cu condiția solicitării și obținerii cărții de rezidență.

**Articolul 15.** Emiterea cărții de rezidență cetățenilor Uniunii Europene

1. Cetățenii Uniunii Europene care intenționează să rămână pe teritoriul Republicii Moldova pentru o perioadă mai mare de 90 de zile calendaristice au obligația de a solicita carte de rezidență, declarând pe propria răspundere în cererea chestionar că:
2. deține asigurare medicală valabilă pe teritoriul Republicii Moldova;
3. desfășoară activități de muncă, activități independente, sau;
4. dispun de mijloace financiare de întreținere în cuantumul stabilit de Guvern, sau;
5. sunt admiși la studii de orice nivel, într-o instituție de învățământ, parte a sistemului de învățământ național.
6. Cererea chestionar pentru emiterea cărții de rezidență cetățenilor Uniunii Europene se depune personal la Ghișeul unic de documentare a străinilor al Inspectoratului General pentru Migrație, în perioada de ședere de până la 90 de zile calendaristice, dar nu mai târziu de 30 de zile până la data expirării a acestora și este însoțită de următoarele acte:
7. document de călătorie valabil;
8. declarație pe proprie răspundere privind lipsa antecedentelor penale;
9. actele de stare civilă ce confirmă existența căsătoriei;
10. actul ce atestă dreptul de proprietate sau de folosință asupra locuinței de pe teritoriul Republicii Moldova, în modul stabilit de Guvern;
11. În cazul în care cetățenii Uniunii Europene întrunesc condițiile stabilite la alin. (2), cartea de rezidență se eliberează în termen de trei zile lucrătoare.
12. În cazul în care cetățenii Uniunii Europene nu îndeplinesc condițiile stabilite la alin. (2), cererea chestionar pentru eliberarea cărții de rezidență poate fi acceptată, cu condiția întocmirii unui aviz standard care indică în scris neajunsurile constatate și termenele de remediere a acestora. Modelul de aviz se aprobă prin act administrativ emis de conducătorul Inspectoratului General pentru Migrație.
13. În cazul în care cetățenii Uniunii Europene nu înlătură, în termenul stabilit, neajunsurile indicate, examinarea cererii chestionar pentru eliberarea cărții de rezidență se încetează.
14. Modelul cererii chestionar este aprobat prin actul administrativ emis de șeful Inspectoratului General pentru Migrație.
15. Prin derogare de la alin. (2), cartea de rezidență pentru copiii neînsoțiți cetățeni ai Uniunii Europene, se emite în baza documentului de călătorie valabil al copilului și a cererii chestionar completată de reprezentantul legal sau autoritatea tutelară teritorială.
16. În cazurile în care cetățenii Uniunii Europene au antecedente penale, cererea chestionar pentru eliberarea cărții de rezidență se examinează de Inspectoratul General pentru Migrației, de comun cu alte autorități cu atribuții în asigurarea securității și ordinii publice.
17. Cererile care fac obiectul reglementării alin. (8) se examinează în decurs de 30 zile calendaristice. Din motive justificate termenul general poate fi prelungit în condițiile Codului administrativ al Republicii Moldova nr. 116/2018.
18. Examinarea cererii se finalizează prin emiterea unei decizii de către Inspectoratul General pentru Migrație prin care se dispune eliberarea cărții de rezidență sau refuzul în eliberarea cărții de rezidență.

**Articolul 16.** Cartea de rezidență

1. Cartea de rezidență se eliberează de către Inspectoratul General pentru Migrație și conferă dreptul la libera circulație pe întreg teritoriul Republicii Moldova.
2. Termenul de examinare a cererii pentru eliberarea cărții de rezidență este de trei zile lucrătoare după cum urmează:
3. în termen de două zile lucrătoare de la depunerea cererii chestionar pentru emiterea cărții de rezidență sau de la emiterea deciziei de către Inspectoratul General pentru Migrație, Inspectoratul transmite Agenției Servicii Publice solicitarea pentru confecționarea cărții de rezidență;
4. Agenția Servicii Publice produce cărțile de rezidență pentru cetățenii Uniunii Europene și pentru membrii de familie ai acestora, la solicitarea Inspectoratului General pentru Migrație al Ministerului Afacerilor Interne, în termen de o zi lucrătoare, conform tarifului stabilit de Guvern.
5. Valabilitatea cărții de rezidență este de până la cinci ani de la data emiterii, sau pentru o perioadă mai mică conform solicitării cetățeanului Uniunii Europene.
6. Solicitarea privind eliberarea noii cărți de rezidență se înaintează până la expirarea acesteia, dar nu mai târziu de 30 de zile până la data expirării și la întrunirea condițiilor prevăzute de art. 15 alin. (2).
7. Cartea de rezidență se eliberează pentru o nouă perioadă de până la cinci ani.

***Secțiunea 2***

**Condițiile privind exercitarea dreptului de ședere pentru membrii de familie resortisanți ai statelor terțe**

**Articolul 17.** Acordarea și prelungirea dreptului de ședere

pentru membrii de familie

1. Membrii de familie ai cetățenilor Uniunii Europene care intenționează să rămână pe teritoriul Republicii Moldova pentru o perioadă mai mare de 90 de zile calendaristice, odată ce au intrat pe teritoriul Republicii Moldova, sau cu cel puțin cu 30 de zile calendaristice înainte de expirarea termenului șederii de 90 de zile calendaristice, sunt obligați să solicite dreptul de ședere printr-o cerere chestionar, depusă electronic sau la Ghișeul unic de documentare a străinilor al Inspectoratului General pentru Migrație însoțită de următoarele acte:
2. documentul de călătorie valabil;
3. viză de lungă ședere eliberată în conformitate cu cadrul normativ sau după caz, permis de ședere valabil, eliberat de un stat membru al Uniunii Europene, sau de un stat semnatar a Acordului Schengen.
4. actele de stare civilă care confirmă legătura familială, sau contracte și alte dovezi referitoare la situația de dependență în cazul membrilor de familie extinsă, traduse în limba română sau engleză și supralegalizate sau apostilate, dacă tratatele internaționale la care Republica Moldova este parte nu prevăd altfel;
5. copia cărții de rezidență ce confirmă șederea membrului de familie cetățean al Uniunii Europene pe teritoriul Republicii Moldova;
6. certificatul de cazier judiciar tradus în limba română sau engleză eliberat în ultimele șase luni de autoritățile statului din țara de origine supralegalizat sau apostilat, dacă tratatele internaționale la care Republica Moldova este parte nu prevăd altfel. În cazul în care membrii de familie ai cetățenilor Uniunii Europene, are o ședere legală de cel puțin doi ani într-o altă țară decât țara a cărei cetățenie o deține, acesta urmează să prezinte și cazier judiciar, eliberat de autoritățile statului de reședință, precum și documentul ce confirmă dreptul de ședere;
7. actul ce atestă dreptul de proprietate sau de folosință a membrului de familie asupra locuinței de pe teritoriul Republicii Moldova, în modul stabilit de Guvern.
8. Inspectoratul General pentru Migrație examinează cererea chestionar de acordare sau prelungire a dreptului de ședere pentru membrii de familie ai cetățenilor Uniunii Europene în termen de 30 de zile calendaristice. Din motive justificate termenul general poate fi prelungit din oficiu sau la cerere, în condițiile prevăzute de Codul administrativ al Republicii Moldova.
9. Cererea chestionar de prelungire a dreptului de ședere pentru membrul de familie al cetățenilor Uniunii Europene, se examinează la întrunirea condițiilor prevăzute la alin. (1), cu excepția lit. b) și lit. e).
10. Dreptul de ședere pentru membrii de familie ai cetățenilor Uniunii Europene se acordă și se prelungește pe toată durata de valabilitate a cărții de rezidență a cetățeanului Uniunii Europene, dar nu mai mult de cinci ani.
11. Examinarea cererii chestionar prevăzute la alin. (2) se finalizează prin emiterea unei decizii cu privire la acordarea/prelungirea sau refuzul acordării/prelungirii dreptului de ședere.
12. După obținerea dreptului de ședere, cartea de rezidență se eliberează în termenii stabiliți la art. 16 alin. (2).
13. Membrii de familie care dețin cetățenia unui stat membru al Uniunii Europene sau a unui stat semnatar al Acordului Schengen, pentru o ședere mai mare de 90 de zile calendaristice, solicită carte de rezidență în condițiile art. 15.

**Articolul 18.** Păstrarea dreptului de ședere a membrilor de familie

1. Plecarea cetățeanului Uniunii Europene din Republica Moldova sau decesul acestuia nu atrage pierderea cărții de rezidență și a dreptului de ședere pentru copiii săi și pentru părintele care are custodia acestor copii, indiferent de cetățenie, atât timp cât aceștia își au domiciliu sau reședința temporară în Republica Moldova și sunt înscriși într-o instituție de învățământ pentru a studia acolo, până la terminarea studiilor.
2. Dreptul de ședere se păstrează atât timp cât titularii nu devin o sarcină excesivă pentru sistemul de asistență socială al statului în următoarele cazuri:
3. a survenit decesul cetățeanului Uniunii Europene, dacă membrul de familie a locuit cel puțin un an în Republica Moldova;
4. de divorț, dacă căsătoria cu cetățeanul Uniunii Europene, a durat cel puțin trei ani dintre care cel puțin un an în Republica Moldova;
5. a intervenit sarcină și naștere a copilului/copiilor în perioada șederii legale pe teritoriul Republicii Moldova;
6. soțul/soția, care nu deține cetățenia unui stat membru al Uniunii Europene sau al unui stat semnatar al Acordului Schengen, are dreptul de vizitare a copilului în baza acordului soților sau prin hotărâre judecătorească, cu condiția că instanța de judecată a decis că vizitele urmează să aibă loc pe teritoriul Republicii Moldova, cu specificarea perioadei de timp pentru care acest drept este acordat;
7. membrul de familie are la întreținere copii încredințați prin acordul soților plecați din Republica Moldova sau prin hotărâre judecătorească;
8. este victima violenței în familie în perioada în care căsătoria înregistrat era încă în vigoare.
9. Membrii de familie prevăzuți la alin. (2), își păstrează dreptul de ședere pe perioada valabilității cărții de rezidență. La împlinirea termenului de cinci ani de ședere în Republica Moldova, membru de familie poate solicita drept de ședere permanentă.
10. În cazul în care membrul de familie nu întrunește condițiile prevăzute de art. 19-20, poate solicita eliberarea cărții de rezidență noi la întrunirea condițiilor prevăzute de art. 17 cu excepție prezentării certificatului de cazier judiciar și după caz viză de lungă ședere.

**Capitolul IV**

**Ședere permanentă**

**Articolul 19.** Condiții generale privind obținerea

dreptului de ședere permanentă

1. Inspectoratul General pentru Migrație acordă dreptul de ședere permanentă la cerere, pe o perioadă nedeterminată, cetățenilor Uniunii Europene și membrilor de familie ai acestora care au o ședere continuă și legală pe teritoriul Republicii Moldova o perioadă de cel puțin cinci ani și întrunesc cumulativ următoarele condiții:
2. îndeplinește condițiile de intrare în Republica Moldova prevăzute la art. 6 și art. 8, cu excepția alin.(1), lit. b) a art.8;
3. nu a înregistrat absențe de pe teritoriul Republicii Moldova mai mari de 24 de luni în cursul unei perioade de ședere de 5 ani;
4. nu are antecedente penale nestinse, în conformitate cu prevederile lit. h-j) alin. (1) art. 111 din Codul Penal al Republicii Moldova;
5. dispun de suficiente resurse financiare de întreținere în cuantumul stabilit de Guvern;
6. dețin asigurări medicale valabile pe teritoriul Republicii Moldova;
7. nu prezintă pericol pentru securitate națională sau ordine și sănătatea publică.
8. Dispozițiile alin. (1) se aplică și membrilor de familie ai cetățeanului Uniunii Europene, indiferent de cetățenia pe care o deține, cu condiția să fi avut o ședere continuă și legală împreună cu cetățeanul Uniunii Europene în Republica Moldova în cursul unei perioade continuă de cinci ani.
9. La stabilirea continuității perioadei de ședere nu sunt considerate întreruperi următoarele situații:
10. absențele temporare de pe teritoriul Republicii Moldova care nu depășesc 180 de zile calendaristice calculate cumulativ în decursul unui an de ședere;
11. absențele temporare de pe teritoriul Republicii Moldova din motive de boală gravă, sarcină și naștere a copilului/copiilor ce nu depășește un an calendaristic;
12. participarea la programe de învățământ sau pregătire profesională într-un stat membru al Uniunii Europene, într-un stat semnatar a Acordului Schengen, sau într-un stat terț, pentru o perioadă de maxim 24 luni consecutive;
13. perioadele în care lucrătorul desfășoară o activitate de muncă într-un alt stat membru al Uniunii Europene sau într-un stat semnatar a Acordului Schengen și revine zilnic sau cel puțin o dată pe săptămână în Republica Moldova.
14. Detenția nu face obiectul de continuitate a șederii.

**Articolul 20.** Acordarea dreptului de ședere permanentă

1. Cererea chestionar de acordare a dreptului de ședere permanentă se depune electronic sau la Ghișeul unic de documentare a străinilor al Inspectoratului General pentru Migrație în perioada de ședere legală și va fi însoțită de următoarele acte:
2. documentul de călătorie valabil;
3. declarație pe proprie răspundere privind lipsa antecedentelor penale;
4. actul ce atestă dreptul de proprietate sau de folosință asupra locuinței de pe teritoriul Republicii Moldova, în modul stabilit de Guvern;
5. dovada asigurării medicale valabile pe teritoriul Republicii Moldova.
6. Termenul de examinare a cererii este de 90 de zile calendaristice. Din motive justificate termenul poate fi prelungit din oficiu sau la cerere, cu cel mult 60 zile calendaristice.
7. Examinarea cererii chestionar se finalizează prin emiterea unei decizii cu privire la acordarea sau refuzul dreptului de ședere permanentă și eliberarea cărții de rezidență sau refuzul în eliberarea cărții de rezidență.
8. În cazul în care unul dintre părinți este titular al dreptului de ședere permanentă și are la întreținere copii, aceștia la cerere, indiferent de cetățenie, obțin dreptul de ședere permanentă în Republica Moldova concomitent cu unul dintre părinți.
9. În cazurile prevăzute de art.18, cererea pentru dreptul de ședere permanentă poate fi depusă doar în perioada de ședere legală, în condițiile stipulate la alin. (1).
10. Cererea chestionar depusă după expirarea termenului de valabilitate a cărții de rezidență se examinează în condițiile art. 15 și art. 17, fără obligația de a prezenta certificat de cazier judiciar și după caz viză de lungă ședere.
11. Cartea de rezidență se eliberează în termenul stabilit la art. 16 alin. (2), cu termenul de valabilitate prevăzut la art.3 alin. (12) din Legea nr. 273/1994 privind actele de identitate din sistemul național de pașapoarte.

**Articolul 21.** Derogări aplicabile lucrătorilor cetățeni ai Uniunii Europene

care și-au încetat activitatea

* + 1. Dreptul de ședere permanentă în Republica Moldova se acordă lucrătorilor cetățeni ai Uniunii Europene, înaintea încheierii unei perioade neîntrerupte de ședere de cinci ani în cazurile în care:

1. lucrătorul a exercitat o activitate de muncă salariată sau independentă, neîntreruptă în ultimele 12 luni și a avut reședința temporară în Republica Moldova pe o perioadă neîntreruptă mai mare de trei ani, înainte de a ajunge la vârsta stabilită de legislația Republicii Moldova în vederea pensionării pentru limită de vârstă, ori ca urmare a pensionării anticipate pentru carieră lungă;
2. lucrătorul care desfășoară o activitate de muncă salariată sau independentă și a avut reședința temporară în Republica Moldova de cel puțin doi ani, și încetează să-și desfășoare activitatea din cauza pierderii capacității de muncă urmare a unui accident de muncă sau a unei boli profesionale;
3. lucrătorul care a desfășurat o activitate de muncă salariată sau independentă într-un alt stat membru al Uniunii Europene, sau într-un stat semnatar a Acordului Schengen și are ședere neîntreruptă pe teritoriul Republicii Moldova timp de trei ani și revine zilnic sau cel puțin o dată pe săptămână;
4. membrul de familie al lucrătorului decedat în urma unui accident de muncă sau a unei boli profesionale, după doi ani de activitate salariată continuă în Republica Moldova, cu condiția să fi însoțit lucrătorul pe perioada șederii acestuia.
   * 1. Indiferent de cetățenie, membrii familiei prevăzuți la art. 4, lit. a-c), ai unui lucrător care desfășoară o activitate de muncă salariată sau independentă și care a obținut dreptul de ședere permanentă pe teritoriul Republicii Moldova au dreptul la ședere permanentă, dacă aceștia locuiesc împreună cu acesta pe teritoriul Republicii Moldova, fără a respecta condiția de a avea o ședere continuă și legală pe teritoriul Republicii Moldova de cel puțin cinci ani.

**CAPITOLUL V**

**Deciziile de refuz emise în privința cetățenilor Uniunii Europene și a membrilor de familie ai acestora și procedura de contestare a acestora**

**Secțiunea 1 Decizia de refuz**

**Articolul 22.** Decizia de refuz privind eliberarea cărții de rezidență

cetățenilor Uniunii Europene

1. Decizia privind refuzul în eliberarea cărții de rezidență se emite în următoarele cazuri:
2. cetățeanul Uniunii Europene nu întrunește condițiile art. 15, alin.(2);
3. au săvârșit infracțiuni în perioada unor alte șederi în Republica Moldova ori în străinătate împotriva statului Republica Moldova sau a unui cetățean al Republicii Moldova și au antecedente penale nestinse;
4. cetățeanul Uniunii Europene prezintă pericol pentru securitatea națională, ordinea și sănătatea publică;
5. cetățeanul Uniunii Europene a prezentat informații frauduloase sau documentele prezentate sunt insuficiente, conțin divergențe, sunt nevalabile ori se constată că nu sunt autentice.
6. Decizia privind refuzul în eliberarea cărții de rezidență cetățeanului Uniunii Europene trebuie să conțină motivele de fapt și de drept care au stat la baza emiterii, termenul stabilit pentru părăsirea teritoriul ui Republicii Moldova, precum și informația cu privire la exercitarea căilor de atac.
7. Decizia privind refuzul în eliberarea cărții de rezidență se comunică în scris sau prin mijloace de comunicare verbale în termen de cinci zile lucrătoare.

**Articolul 23.** Decizia de refuz privind acordarea sau prelungirea dreptului de ședere pentru membrii de familie ai cetățenilor Uniunii Europene

1. Decizia de refuz privind acordarea sau prelungirea dreptului de ședere se emite în următoarele cazuri:
2. nu întrunește condițiile art. 17;
3. au săvârșit infracțiuni în perioada unor alte șederi în Republica Moldova ori în străinătate împotriva statului Republica Moldova sau a unui cetățean al Republicii Moldova și au antecedente penale nestinse;
4. prezintă pericol pentru securitatea națională, ordinea și sănătatea publică;
5. șederea pe teritoriul Republicii Moldova a membrului de familie cetățean al Uniunii Europene, nu poate fi confirmată.
6. Decizia privind refuzul în acordarea sau prelungirea dreptului de ședere conține motivele de fapt și de drept care au stat la baza emiterii acesteia, termenul stabilit pentru părăsirea teritoriului Republicii Moldova, precum și informația cu privire la exercitarea căilor de atac.
7. Decizia de refuz privind acordarea sau prelungirea dreptului de ședere se comunică unui membru matur de familie al cetățeanului Uniunii Europene în scris sau prin alte mijloace de comunicare în termen de cinci zile lucrătoare.

**Articolul 24.** Decizia de refuz privind acordarea dreptului de ședere permanentă

(1) Decizia de refuz privind acordarea dreptului de ședere permanentă se emite în următoarele cazuri:

a) cetățeanul Uniunii Europene sau după, caz membrul de familie nu întrunește condițiile art. 19 și art. 20;

b) cetățeanul Uniunii Europene sau după, caz membrul de familie are antecedente penale nestinse în conformitate cu prevederile lit. h-j) alin. (1) art. 111 din Codul Penal al Republicii Moldova nr. 985/2002;

c) cetățeanul Uniunii Europene sau după, caz membrul de familie a avut o întrerupere de ședere de mai mare de 24 luni consecutiv în cursul unei perioade de cinci ani.

1. cetățeanul Uniunii Europene sau după caz, membrul de familie prezintă pericol pentru securitatea națională, ordinea și sănătatea publică, conform art. 36.

(2) Decizia privind refuzul în acordarea dreptului de ședere permanentă trebuie să conțină motivele de fapt și de drept care au stat la baza emiterii, după caz, termenul stabilit pentru părăsirea teritoriului Republicii Moldova, precum și informația cu privire la exercitarea căilor de atac.

* + 1. Decizia de refuz privind acordarea dreptului de ședere permanentă se comunică în termen de cinci zile lucrătoare de la data emiterii în scris sau prin alte mijloace de comunicare.

**Secțiunea II**

**Contestarea deciziilor de refuz**

**Articolul 25.** Contestarea deciziilor

1. Deciziile de refuz sunt executorii din momentul aducerii la cunoștința cetățeanului Uniunii Europene sau după caz, unui membru matur de familie.
2. Deciziile de refuz pot fi contestate în conformitate cu prevederile Codului administrativ al Republicii Moldova.

**Articolul 26.** Suspendarea deciziei de refuz

1. În cadrul procedurii prealabile de contestare a deciziei de refuz, Inspectoratul General pentru Migrație, din oficiu sau la cererea persoanei afectate, poate suspenda executarea deciziei până la finalizarea procedurii prealabile, ulterior suspendarea deciziei de refuz poate fi dispusă de instanță în baza unui act judecătoresc.
2. În cazul suspendării executării deciziei de refuz Inspectoratul General pentru Migrație eliberează un document de model tipizat ce confirmă permisiunea de a rămâne pe teritoriul Republicii Moldova a cetățeanului Uniunii Europene sau după caz, a unui membru matur de familie, până la soluționarea contestației.
3. Permisiunea de a rămâne pe teritoriul Republicii Moldova este valabilă pe toată durata suspendării executării deciziei de refuz, dar nu mai mult decât până la soluționarea definitivă a contestației. Inspectoratul General pentru Migrație poate acorda sau prelungi documentul în mod succesiv, în funcție de evoluția procedurii.
4. Permisiunea de a rămâne pe teritoriul Republicii Moldova emisă de către Inspectoratul General pentru Migrație se ridică de către Poliția de Frontieră la ieșirea din țară a cetățeanului Uniunii Europene sau a membrului de familie a acestuia, moment din care încetează să producă efecte juridice, iar o nouă intrare este autorizată la întrunirea condițiilor prevăzute de art.6 sau art.8.

**CAPITOLUL VI**

**Drepturi și obligații**

**Articolul 27.** Drepturile și obligațiile cetățenilor Uniunii Europene

și a membrilor de familie ai acestora

1. Cetățenii Uniunii Europene și membrii de familie ai acestora, aflați în Republica Moldova se bucură de egalitate de tratament și de aceleași drepturi și libertăți ca și cetățenii Republicii Moldova, garantate de Constituția Republicii Moldova și de alte legi, precum și de drepturile prevăzute în tratatele internaționale la care Republica Moldova este parte, cu excepțiile stabilite.
2. Cetățenii Uniunii Europene și membrii de familie ai acestora, care doresc să rămână pe o perioadă mai mare de 90 zile calendaristice în Republica Moldova, sunt obligați să solicite carte de rezidență sau dreptul de ședere și carte de rezidență, în cazul membrilor de familie ai acestora.
3. Cetățenii Uniunii Europene și membrii de familie ai acestora nu pot beneficia de prestații de asistență socială în primele trei luni de ședere sau, după caz, în timpul unei perioade mai lungi în care se află în căutarea unui loc de muncă. De asemenea, înainte de dobândirea dreptului de ședere permanentă, statul nu are obligația de a acorda ajutoare pentru studii, inclusiv burse sau împrumuturi pentru formare profesională, unor alte persoane și nici membrilor familiilor acestora, decât lucrătorilor salariați.
4. Cetățenii Uniunii Europene și membrii de familie ai acestora nu beneficiază de dreptul de a alege și de a fi aleși în organele legislative, cele executive sau în organele administrației publice locale ale Republicii Moldova.
5. Cetățenii Uniunii Europene și membrii de familie ai acestora nu pot fi membri de partid sau ai altor organizații social-politice înregistrate în Republica Moldova.
6. Cetățenii Uniunii Europene și membrii de familie ai acestora nu pot satisface serviciul militar în forțele armate ale Republicii Moldova.
7. Aplicarea sancțiunilor contravenționale nu poate îngrădi dreptul cetățenilor Uniunii Europene și membrilor de familie ai acestora de a solicita carte de rezidență și/sau drept de ședere pe teritoriul Republicii Moldova.
8. Pe timpul șederii în Republica Moldova, cetățenii Uniunii Europene și membrii de familie ai acestora, sunt obligați să respecte legislația Republicii Moldova.
9. Cetățenii Uniunii Europene și membrii de familie ai acestora care își schimbă domiciliul sau reședința temporară, sunt obligați în termen de 15 zile lucrătoare să prezinte Inspectoratului General pentru Migrație actul ce atestă dreptul de proprietate sau de folosință asupra locuinței de pe teritoriul Republicii Moldova, în modul stabilit de Guvern;
10. Cetățenii Uniunii Europene și membrii de familie ai acestora care își schimbă documentul de călătorie, în cazul pierderii, furtului sau deteriorării acestuia, precum și orice modificare intervenită în starea civilă, în datele cu caracter personal și în special schimbarea numelui, prenumelui, cetățeniei, încheierea/desfacerea căsătoriei, sunt obligați în termen de 15 zile lucrătoare să prezinte acte confirmative în acest sens Inspectoratului General pentru Migrație.

**Articolul 28.** Dreptul la familie

Cetățenii Uniunii Europene au dreptul la familie, la căsătorie și la desfacerea acesteia în conformitate cu prevederile Codului Familiei nr. 1316/2000.

**Articolul 29.** Dreptul la muncă și la protecția ei

1. Cetățenii Uniunii Europene și membrii de familie ai acestora, pot desfășura activitate de muncă pe teritoriul Republicii Moldova, pentru o perioadă de până la 90 de zile calendaristice, fără a fi condiționați de deținerea unui drept de ședere sau a unei cărți de rezidență.
2. Cetățenii Uniunii Europene și membrii de familie ai acestora au dreptul la libera alegere a muncii, la condiții echitabile și decente de muncă, precum și la protecție împotriva șomajului.
3. Cetățenii Uniunii Europene și membrii de familie ai acestora aflați pe teritoriul Republicii Moldova, li se aplică același regim fiscal și de asigurări sociale în sistemul public de asigurări sociale ca și cetățenilor Republicii Moldova, dacă tratatele internaționale la care Republica Moldova este parte nu stabilesc altfel.
4. Raporturile de muncă ale lucrătorilor cetățeni ai Uniunii Europene și ale membrilor de familie ai acestora, se reglementează conform Codului muncii al Republicii Moldova nr. 154/2003 și altor acte normative aplicabile.
5. Lucrătorii cetățeni ai Uniunii Europene și membrii de familie ai acestora, beneficiază de măsuri de securitate și sănătate la locul de muncă, conform Legii securității și sănătății în muncă nr. 186/2008.
6. Lucrătorii cetățeni ai Uniunii Europene și membrii de familie ai acestora au dreptul la protecție socială în caz de șomaj, conform Legii nr. 105/2018 cu privire la promovarea ocupării forței de muncă și asigurarea de șomaj.

**Articolul 30.** Dreptul la protecție socială și la ocrotirea sănătății

1. Cetățenii Uniunii Europene și membrii de familie ai acestora care își exercită dreptul la liberă circulație și ședere pe teritoriul Republicii Moldova, au dreptul la ocrotirea sănătății conform prevederilor Legii ocrotirii sănătății nr. 411/1995 și a Legii cu privire la asigurarea obligatorie de asistență medicală nr. 1585/1998.
2. Lucrătorii cetățeni ai Uniunii Europene și lucrătorii membri de familie ai acestora sunt asigurați în sistemul public de asigurări sociale și au dreptul de a beneficia de prestații de asigurări sociale, potrivit dispozițiilor legislației naționale și conform acordurilor internaționale din domeniul securității sociale la care Republica Moldova este parte.
3. Lucrătorii cetățeni ai Uniunii Europene și lucrătorii membri de familie ai acestora au dreptul la locuințe de serviciu, conform prevederilor Legii nr. 75/2015 cu privire la locuințe.

**Articolul 31.** Dreptul la educație

1. Cetățenii Uniunii Europene și membrii de familie ai acestora, prevăzuți la art. 4, lit. a-c) care își exercită dreptul la libera circulație și ședere pe teritoriul Republicii Moldova au acces la sistemul național de educație, în conformitate cu cadrul normativ.
2. Cetățenii Uniunii Europene și membrii de familie ai acestora admiși la studii în instituții de învățământ, au drepturi și îndatoriri în conformitate cu cadrul normativ și cu regulile stabilite de aceste instituții.

**Articolul 32.** Dreptul la integrare

Cetățenii Uniunii Europene și membrii de familie ai acestora care își exercită dreptul la libera circulație și ședere pe teritoriul Republicii Moldova, beneficiază de dreptul de a accesa măsuri de integrare în conformitate cu cadrului normativ care facilitează includerea lor în viața economică, socială și culturală a Republicii Moldova.

**Articolul 33.** Dreptul la inviolabilitatea persoanei și a locuinței

Cetățenilor Uniunii Europene și membrilor de familie ai acestora li se garantează inviolabilitatea persoanei și a locuinței în conformitate cu cadrul normativ. Ei au dreptul la satisfacție efectivă din partea instanțelor judecătorești competente, precum și a altor autorități publice împotriva actelor ce atentează drepturile, libertățile și interesele legitime.

**Articolul 34.** Dreptul la egalitatea de tratament și contestarea abaterilor

(1) Egalitatea de tratament este garantată lucrătorilor cetățeni ai Uniunii Europene și membrilor de familie ai acestora, care își exercită dreptul la liberă circulație pe teritoriul Republicii Moldova, după cum urmează:

a) accesul la locuri de muncă;

b) la condițiile de muncă și de încadrare în muncă, în special în ceea ce privește remunerarea, concedierea, securitatea și sănătatea în muncă, iar în cazul în care lucrătorii din Uniunea Europeană rămân fără un loc de muncă, reintegrarea profesională și reangajarea;

c) afilierea la organizații sindicale și dreptul de a fi ales în organele reprezentative ale lucrătorilor;

d) accesul la formare;

e) accesul la educație, la cursurile de ucenicie și de formare profesională pentru copiii lucrătorilor din Uniunea Europeană;

f) asistența acordată la oficiile forței de muncă.

(2) Asociațiile, organizațiile profesionale, organizațiile neguvernamentale, inclusiv organizațiile patronale și sindicale, în baza dispozițiilor prezentei legi, pot furniza informații și asistență juridică și pot exercita, în numele cetățenilor Uniunii Europene și a membrilor de familie ai acestora, cu acordul scris al acestora, demersuri necesare pentru respectarea drepturilor prevăzute de prezenta lege.

**Articolul 35.** Accesul la justiție

1. Cetățenii Uniunii Europene și membrii de familie ai acestora, au dreptul la satisfacție efectivă din partea instanțelor judecătorești competente împotriva actelor care violează drepturile, libertățile și interesele sale legitime.
2. În procesele de judecată cetățenii Uniunii Europene și membrii de familie ai acestora, beneficiază de aceleași drepturi procedurale ca și cetățenii Republicii Moldova, de asistență juridică garantată de stat sau pe bază de contract din partea avocaților, precum și a altor persoane autorizate în modul stabilit de Legea nr.198-XVI din 26 iulie 2007 cu privire la asistență juridică garantată de stat.
3. Cetățenii Uniunii Europene și membrii de familie a acestora, în conformitate cu Lege nr. 52/2014 cu privire la Avocatul Poporului (Ombudsmanul), au dreptul să adreseze cereri Avocatului Poporului sau, după caz, Avocatului Poporului pentru drepturile copilului în cazurile încălcării pe teritoriul Republicii Moldova, a drepturilor și intereselor lor legitime.

**CAPITOLUL VII**

**Restrângerea dreptului la liberă circulație și ședere**

**pe teritoriul Republicii Moldova**

**Articolul 36.** Principii generale

1. Inspectoratul General pentru Migrație din oficiu sau la demersul autorităților cu atribuții în domeniul de securitate națională, ordine și sănătate publică, aplică sancțiuni și restrânge libertatea de circulație și de ședere a cetățenilor Uniunii Europene și a membrilor de familie ai acestora, indiferent de cetățenie, în cazul expulzării, sau pentru motive de securitate națională, ordine sau sănătate publică.
2. Prin motive de securitate națională, ordine sau sănătate publică se înțelege:
3. există bănuială rezonabilă că acesta finanțează, pregătește, sprijină în orice mod sau comite activități teroriste semnalate de organizațiile internaționale al căror membru este Republica Moldova sau autoritățile publice care desfășoară activități de combatere a terorismului;
4. desfășoară activități ce constituie pericol deosibit pentru securitatea statului Republicii Moldova;
5. există bănuială rezonabilă că a săvârșit sau că a participat la săvârșirea sau pregătirea unor infracțiuni contra păcii și omenirii, ori a unor crime de război, ori a unor crime contra umanității, prevăzute în tratatele internaționale la care Republica Moldova este parte;
6. există bănuială rezonabilă că acesta face parte din grupuri criminale organizate cu caracter transnațional sau că sprijină în orice mod activitatea acestor grupuri;
7. a săvârșit infracțiuni grave, deosebit de grave sau excepțional de grave în perioada unor alte șederi în Republica Moldova, sau în străinătate împotriva statului sau a unui cetățean al Republicii Moldova;
8. boli cu potențial epidemic, infecțioase sau parazitare contagioase conform cadrului normativ.

**Articolul 37.** Revocarea dreptului de ședere și a cărții de rezidență

1. Revocarea este măsura administrativă de restrângere a dreptului de ședere acordat titularului în condițiile prezentei legi.
2. Inspectoratul General pentru Migrație, revocă dreptul de ședere și cartea de rezidență în următoarele cazuri:
3. la cererea titularului cărții de rezidență;
4. titularul a absentat din Republica Moldova 24 luni consecutive;
5. în urma verificărilor interinstituționale realizate de Inspectoratul General pentru Migrație, împreună cu autoritatea responsabilă de gestionarea sistemului de asistență socială, s-a constatat că persoana respectivă a devenit o sarcină excesivă pentru sistemul de asistență socială;
6. s-a stabilit că unele acte sau date care au stat la baza eliberării cărții de rezidență, sunt false, falsificate, sunt obținute prin fraudă sau la eliberarea acestora au fost eludate normele legale stabilite pentru eliberarea actelor de identitate;
7. a fost eliberată sau reînnoită în baza unei căsătorii fictive;
8. s-a stabilit că titularul cărții de rezidență are antecedente penale nestinse, fapt pe care nu l-a indicat în declarațiile depuse la Inspectoratul General pentru Migrație;
9. pentru motive de securitate națională, ordine sau sănătate publică;
10. cetățenii Uniunii Europene sau membrii de familie ai acestora au părăsit teritoriul Republicii Moldova și au intrat sub o altă identitate în perioada de interdicție.
11. Inspectoratul General pentru Migrație are dreptul să solicite informații de la autoritățile competente ale statelor membre ale Uniunii Europene sau după caz, din alte state terțe, despre persoana aflată în una dintre situațiile prevăzute la alin. (2) lit. d)-h).
12. Decizia Inspectoratului General pentru Migrație, trebuie să fie motivată și să conțină, informația cu privire la exercitarea căilor de atac, precum și termenul în care cetățenii Uniunii Europene și/sau membrii de familie al acestuia trebuie să părăsească teritoriul Republicii Moldova.
13. Inspectoratul General pentru Migrație dispune ca cetățeanul Uniunii Europene și/sau membrul de familie al acestuia, să părăsească teritoriul Republicii Moldova în termen de 30 de zile calendaristice. În cazul în care este necesar să lichideze investiții, sau alte active financiare termenul de părăsire este de până la 90 de zile calendaristice.
14. Cetățenii Uniunii Europene și membrii de familie ai acestora sunt obligați să părăsească teritoriul Republicii Moldova, dacă Inspectoratul General pentru Migrație a stabilit această măsură în decizia de revocare a dreptului de ședere, conform alin. (4).
15. Decizia de revocare și motivele pe care se întemeiază această decizie se comunică persoanei vizate în termen de cinci zile lucrătoare.
16. Decizia de revocare poate fi contestata în conformitate cu prevederile Codului administrativ al Republicii Moldova nr. 116, fără respectarea procedurii prealabile, cu excepția situației în care decizia a fost emisă la cererea persoanei.
17. Exercitarea căii de atac împotriva deciziei de revocare a dreptului de ședere și a cărții de rezidență nu suspendă executarea acesteia, în cazul în care instanța de judecată a dispus expulzarea cetățeanului Uniunii Europene și/sau a membrilor de familie ai acestuia de pe teritoriul Republicii Moldova.

**Articolul 38.** Aplicarea măsurilor restrictive

1. În privința cetățenilor Uniunii Europene și a membrilor de familie ai acestora se pot aplica următoarele măsuri restrictive:
2. expulzare;
3. declararea ca persoană indezirabilă;
4. custodia publică;
5. interdicție de intrare.
6. Expulzarea cetățenilor Uniunii Europene și a membrilor de familie ai acestora, este o măsură de siguranță dispusă de instanțele judecătorești naționale doar în condițiile legii penale.
7. În cazul în care decizia de expulzare este pusă în executare după mai mult de doi ani de la emitere, Inspectoratul General pentru Migrație verifică dacă persoana respectivă continuă să constituie un pericol real și actual la adresa ordinii publice sau a siguranței publice. Dacă împrejurările care au stat la baza deciziei de expulzare s-au schimbat semnificativ, iar persoana nu mai reprezintă un pericol real și actual, măsura poate fi suspendată sau revocată, în caz contrar decizia de expulzare își menține valabilitatea și produce efecte în continuare.
8. Acțiunile și garanțiile procesuale pentru măsurile prevăzute la alin. (1) lit. a)-c) se aplică conform cadrului normativ al Republicii Moldova.
9. Prin derogare de la Codul Contravențional nr. 218/2008, cetățenii Uniunii Europene și membrii de familie ai acestora nu sunt expulzați pentru săvârșirea contravențiilor.

**Articolul 39.** Stabilirea duratei interdicției de intrare în Republica Moldova

(1) Împotriva cetățenilor Uniunii Europene și/sau a membrilor de familie ai acestora care sunt expulzați din Republica Moldova sau sunt declarați ca persoană indezirabilă, durata interdicției de intrare este:

a) de 5 ani – în cazul expulzării;

b) de 10 ani – în cazul persoanei declarate indezirabil.

(2) Interdicția de intrare în Republica Moldova se aduce la cunoștința cetățenilor Uniunii Europene și/sau membrilor de familie ai acestora printr-o decizie separată fie concomitent cu o decizie de revocare a dreptului de ședere și a cărții de rezidență.

(3) Termenul interdicției începe să curgă de la data ieșirii cetățeanului Uniunii Europene și/sau membrilor de familie ai acestuia de pe teritoriul Republicii Moldova, iar în cazul în care acestea nu se află pe teritoriul Republicii Moldova – de la data emiterii deciziei.

(4) Interdicția de intrare dispusă în privința cetățenilor Uniunii Europene și membrilor de familie ai acestora în condițiile alin. (1), poate fi ridicată la cerere de către Inspectoratul General pentru Migrație, după trei ani de la executarea hotărârii definitive de aplicare a interdicției de intrare, în urma consultării cu alte autorități cu atribuții în securitate națională și ordine publică în cazurile în care:

1. cetățeanul Uniunii Europene este căsătorit cu un cetățean al Republicii Moldova, iar căsătoria nu este fictivă și nu mai reprezintă o amenințare reală, actuală la adresa ordinii publice sau a securității naționale;
2. cetățeanul Uniunii Europene este căsătorit cu un alt cetățean al Uniunii Europene cu drept de ședere permanentă în Republica Moldova, iar căsătoria nu este fictivă și nu mai reprezintă o amenințare reală, actuală la adresa ordinii publice sau a securității naționale;
3. cetățeanul Uniunii Europene are copii sau copii majori inapți pentru muncă, comuni cu cetățeni ai Republicii Moldova, dacă aceștia se află la întreținerea lui sau dacă există obligația plății pensiei de întreținere, obligație pe care cetățeanul Uniunii Europene și-o îndeplinește cu regularitate și nu mai reprezintă o amenințare reală, actuală la adresa ordinii publice sau a securității naționale;
4. se constată că persoana în cauză nu mai reprezintă o amenințare reală, actuală la adresa ordinii publice sau a securității naționale;

(5) Inspectoratul General pentru Migrație, în termen de șase luni de la prezentarea cererii, emite o decizie privind ridicarea sau menținerea interdicției, care poate fi contestată în conformitate cu prevederile Codului administrativ, fără respectarea procedurii prealabile.

(6) Persoanele menționate la alineatul (4) nu au dreptul de intrare pe teritoriul Republicii Moldova în perioada în care cererea lor este examinată.

**Articolul 40.** Îndepărtarea forțată

1. Îndepărtarea forțată este acțiunea prin care cetățenii Uniunii Europene sau membrii de familie ai acestora sunt obligați să părăsească teritoriul Republicii Moldova sub escortă în următoarele cazuri:
2. în privința acestora s-a aplicat măsura de expulzare sau sunt declarate persoane indezirabile;
3. nu execută obligația de părăsire a teritoriul Republicii Moldova prevăzută în decizia de refuz, sau în decizia de revocare a dreptului de ședere și/sau a cărții de rezidență.
4. Se interzice îndepărtarea forțată acetățenilor Uniunii Europene sau a membrilor familie ai acestora în următoarele cazuri:
5. au dobândit dreptul de ședere permanentă pe teritoriul Republicii Moldova, cu excepția cazurilor în care există motive imperative de securitate națională, ordine și sănătate publică;
6. i s-a aplicat una din măsurile preventive, conform Codului de procedură penală;
7. sunt copii, cu excepția cazului în care îndepărtare este în interesul copilului, în conformitate cu Convenția Organizației Națiunilor Unite privind drepturile copilului, încheiată la 20 noiembrie 1989.
8. se declanșează boli cu potențial epidemic, infecțioase sau parazitare contagioase după o perioadă de trei luni de la data sosirii.
9. Categoriile de persoane prevăzute la alin. (2), pot fi îndepărtate forțat din Republica Moldova în situația în care există motive imperative de securitate națională, ordine și sănătate publică, cu excepția literei b).

**CAPITOLUL VIII**

**Garanții procedurale**

**Articolul 41.** Comunicarea

Comunicarea cu participanții în cadrul procedurii administrative se face prin orice mijloc acordându-le prioritate mijloacelor care asigură o mai mare eficiență, promptitudine și economie de costuri, în special mijloacelor electronice de comunicație.

**Articolul 42.** Notificarea și motivarea

1. Cetățenii Uniunii Europene și membrii de familie ai acestora sunt notificați în scris cu privire la orice decizie adoptată în temeiul prezentei legi, astfel încât să poată înțelege conținutul notificării și efectele juridice ale acesteia.
2. Cetățenii Uniunii Europene și membrii de familie ai acestora sunt informați despre motivele care au stat la baza restrângerii dreptului la libera circulație și ședere pe teritoriul Republicii Moldova, cu excepția situațiilor în care acest lucru nu este posibil din rațiuni de securitate națională.

**Articolul 43.** Exercitarea căilor de atac pe teritoriul Republicii Moldova

Cetățenii Uniunii Europene și membrii de familie ai acestora sunt informați despre modalitatea de contestare a deciziei, termenul de depunere a contestației și instanța competentă, iar dacă este cazul, termenul acordat persoanei pentru a părăsi teritoriul Republicii Moldova.

**CAPITOLUL IX: Dispoziții tranzitorii și finale**

**Articolul 44. Dispoziții Tranzitorii**

1. Prezenta lege intră în vigoare la expirarea a șase luni de la data publicării în Monitorul Oficial al Republicii Moldova, cu excepția art.5, alin.(4) care intră în vigoare la 01.01.2029.
2. Se modifică actele normative conform anexei a prezentului proiect.
3. Guvernul, va aduce actele sale normative în concordanță cu prezenta lege în termen de 6 luni de la data publicării în Monitorul Oficial al Republicii Moldova.
4. Cazurile aflate în curs de examinare la data intrării în vigoare a prezentei legi, inclusiv procedurile administrative, cererile prealabile și cauzele aflate pe rolul instanțelor de contencios administrativ, vor fi soluționate în conformitate cu prevederile acesteia.
5. Dreptul de ședere, permisele de ședere al cetățenilor Uniunii Europene și al membrilor de familie ai acestora, precum și măsurile impuse pentru rațiuni de securitate națională sau de ordine publică în conformitate cu dispozițiile Legii nr. 200/2010 privind regimul străinilor în Republica Moldova, rămân valabile până la expirarea lor.
6. În termen de 30 zile lucrătoare, de la data intrării în vigoare a prezentei legi, Ministerul Afacerilor Interne asigură transmiterea unei notificări scrise către Comisia Europeană.

**PREŞEDINTELE PARLAMENTULUI**

*Anexă*

**Lista actelor normative care se modifică după cum urmează**

* 1. La articolul 3 din Legea nr. 273/1994 privind actele de identitate din sistemul național de pașapoarte (Monitorul Oficial al Republicii Moldova, 1995, nr. 9, art. 89), cu modificările ulterioare, alineatul (3) va avea următorul cuprins:

**a)**„ (3) **Cartea de rezidență se eliberează următoarelor categorii de persoane:**

1. cetățenilor Uniunii Europene și membrilor de familie ai acestora, care își exercită dreptul la liberă circulație și ședere pe teritoriul Republicii Moldova;
2. străinilor cărora li s-a acordat drept de ședere pe teritoriul Republicii Moldova;
3. străinilor cărora li s-a confirmat dreptul la repatriere pe teritoriul Republicii Moldova;
4. persoanelor cărora li s-a recunoscut statutul de apatrid sau de refugiat;
5. persoanelor beneficiare de protecție umanitară, în conformitate cu prevederile legislației naționale în materia migrației și azilului.”

**b)** La articolul 4:

alineatul (11) va avea următorul cuprins:

„(11) Autoritatea emitentă a tuturor tipurilor de acte de identitate eliberate cetățenilor Republicii Moldova, cu excepția pașaportului diplomatic și a celui de serviciu, este Agenția Servicii Publice, iar a tuturor tipurilor de acte de identitate eliberate în condițiile prezentei legi cetățenilor Uniunii Europene și a membrilor de familie ai acestora, apatrizilor, cetățenilor străini, refugiaților și beneficiarilor de protecție umanitară Inspectoratul General pentru Migrație al Ministerului Afacerilor Interne.”

#### La articolul 26, alineatul (1) din Legea ocrotirii sănătății nr. 411/1995 (Monitorul Oficial al Republici Moldova, 1995, nr. 34, art. 373), cu modificările ulterioare, după textul „lit. a) – c)” se completează cu textul „și e)”.

* 1. Legea nr. 93/1998 cu privire la patenta de întreprinzător „(Monitorul Oficial al Republicii Moldova, 1998, nr. 72–73, art. 485), cu modificările ulterioare, se modifică după cum urmează:

1. la art. 1, alin. (11) textul „cetățean al Republicii Moldova,” se completează cu textul „cetățean al Uniunii Europene, al a statelor semnatare a Acordului Schengen,”;
2. iar la art. 2, textul „capacitate de exercițiu,” se completează cu textul „cetățean al Uniunii Europene, al statelor semnatare a Acordului Schengen,”.
   1. „La articolul 9, alineatul (1) din Legea nr. 1585/1998 cu privire la asigurarea obligatorie de asistență medicală (Monitorul Oficial al Republicii Moldova, 1998, nr. 38–39, art. 280), cu modificările ulterioare, după textul „lit. a)–c)” se completează cu textul „și e)”.
   2. La art. 19, alin. (6) din Legea nr. 489/1999 privind sistemul public de asigurări sociale (Monitorul Oficial al Republici Moldova, 2000, nr. 1-4, art. 2), cu modificările ulterioare, la primul enunț, textul „cetățenilor Republicii Moldova și asupra” se substituie cu textul „cetățenilor Republicii Moldova, cetățenilor Uniunii Europene, ai statelor semnatare a Acordului Schengen,”.
   3. La articolul 2, aliniatul (1) din Legea nr.499/1999 privind alocațiile sociale de stat pentru unele categorii de cetățeni (Monitorul Oficial al Republicii Moldova, 1999, nr. 106-108 art.512) cu modificările ulterioare, după textul „ din rândul cetățenilor Republicii Moldova,” se completează cu textul „cetățenilor Uniunii Europene și ai statelor semnatare a Acordului Schengen,”.
   4. La Legea nr. 756/1999 asigurării pentru accidente de muncă și boli profesionale (Monitorul Oficial al Republicii Moldova, 2000, nr. 31-33 art. 192), cu modificările ulterioare, la art. 3, lit. (a) textul „cetățenii Republicii Moldova,” se completează cu textul „cetățenii Uniunii Europene și ai statelor semnatare a Acordului Schengen”.
   5. La Legea sindicatelor nr. 1129/2000 (Monitorul Oficial al Republicii Moldova, 2000, nr. 130-132 art. 919), cu modificările ulterioare, la art. 7, alin. (1) textul „Cetățenii Republicii Moldova,” se completează cu textul „cetățenii Uniunii Europene și ai statelor semnatare a Acordului Schengen,”.
   6. Codul Muncii nr. 154/2003 (Monitorul Oficial al Republicii Moldova, 2003, nr. 159-162, art. 648), cu modificările ulterioare, se modifică după cum urmează:

„**a)** Art. 3 se completează cu lit. b1) cu următorul cuprins: „b1) salariaților cetățeni ai Uniunii Europene și ai statelor semnatare a Acordului Schengen, încadrați în baza unui contract individual de muncă, care prestează muncă în Republica Moldova;”;

**b)** La art. 46 alin. (9) după textul „cetățenii Republicii Moldova,” se introduce textul „ai Uniunii Europene și ai statelor semnatare a Acordului Schengen,”.

(10) „Codul contravențional al Republicii Moldova nr. 218/2008 (republicat în Monitorul Oficial al Republicii Moldova, 2017, nr. 78–84, art. 100), cu modificările ulterioare, se modifică după cum urmează:

1. „(31) Nerespectarea de cătrecetățenii Uniunii Europene și ai statelor semnatare a Acordului Schengen a obligației de a solicita carte de rezidență sau după caz, a termenului de depunere la autoritatea competentă pentru străini a cererii chestionar pentru acordarea sau prelungirea dreptului de ședere și emiterea cărții de rezidență

se sancționează cu amendă în mărime de la 50 la 75 de unități convenționale.”

1. Alin. (41), se modifică în următoarea redacție:

“(41)Nedeclararea de către cetățenii străini, cetățenii Uniunii Europene, cetățenii ai statelor semnatare a Acordului Schengen și membrii de familie ai acestora în termen de 15 zile despre schimbarea documentului de călătorie, precum și despre pierderea, furtul, deteriorarea documentului de călătorie/permisului de ședere/buletinului de identitate pentru apatrizi sau orice modificare intervenită în starea civilă și în datele cu caracter personal, în special schimbarea numelui, prenumelui, cetățeniei, domiciliului și/sau reședinței, încheierea, desfacerea ori anularea căsătoriei,

se sancționează cu amendă de la 12 la 30 de unități convenționale.”

1. Alin. (5), se modifică în următoarea redacție:

“(5) Sancțiunea prevăzută la alin. (1) nu se aplică față de cetățenii străini care părăsesc benevol teritoriul Republicii Moldova în termen de 15 zile după expirarea termenului de aflare sau de ședere acordat sau față de posesorii documentelor de călătorie care sânt domiciliați în localitățile din stânga Nistrului (Transnistria), precum și față de cetățenii Uniunii Europene și ai statelor semnatare a Acordului Schengen.”

1. Lit. a), alin. (2) al art. 4395, se modifică în următoarea redacție:

„a) contravenientul este cetățean străin sau apatrid, cu excepția cetățenilor Uniunii Europene, a persoanei care a fost recunoscută ca refugiat sau căreia i s-a acordat protecție umanitară;”

(11) Legea nr. 200/2010 privind regimul străinilor în Republica Moldova (Monitorul Oficial nr. 179-181 art. 610), cu modificările ulterioare, se modifică după cum urmează:

1. Alin. (2) al art. 2 se completează cu lit. c) în următoarea redacție:

„c) cetățenii Uniunii Europene, ai statelor semnatare a Acordului Schengen și membrii de familie ai acestora.”.

1. Art. 3 se modifică următoarele noțiuni în următoarea redacție:

persoane aflate în vizite de afaceri – persoane fizice, cetățeni ai statelor a căror listă este aprobată de Guvern, care dețin poziții de conducere în cadrul unor persoane juridice din statele membre ale Uniunii Europene sau din alte state a căror listă este aprobată de Guvern, împuternicite pentru inițierea unui dialog, examinarea unor oportunități, realizarea de activități necesare pentru înființarea pe teritoriul Republicii Moldova a unor filiale, reprezentanțe sau persoane juridice de către societatea-mamă, și care nu oferă, nici nu prestează servicii, nu se implică în alte activități economice decât cele necesare pentru înființarea societății comerciale, nici nu primesc remunerație dintr-o sursă situată pe teritoriul Republicii Moldova;

persoane transferate temporar de către persoana juridică dintr-un stat membru al Uniunii Europene sau din alte state a căror listă este aprobată de Guvern – persoane fizice, cetățeni ai statelor a căror listă este aprobată de Guvern, angajate la o persoană juridică străină dintr-un stat membru al Uniunii Europene sau din alte state a căror listă este aprobată de Guvern sau care au fost parteneri ori asociați cu aceasta de cel puțin un an, care sânt transferate temporar la filiala, reprezentanța sau persoana juridică înființată de către societatea-mamă pe teritoriul Republicii Moldova. Persoanele transferate temporar pot fi:

persoane cu funcții de conducere transferate – persoane fizice, cetățeni ai statelor a căror listă este aprobată de Guvern, care dețin o funcție superioară în cadrul unei persoane juridice cu sediul în unul din statele membre ale Uniunii Europene sau din alte state a căror listă este aprobată de Guvern, care se ocupă în primul rând de gestionarea entității juridice în cauză sub supravegherea generală sau îndrumarea consiliului de administrație, a acționarilor persoanei juridice sau a persoanelor cu funcții echivalente și care:

**a)** asigură conducerea persoanei juridice sau a unui departament ori a unei subdiviziuni a acesteia;

**b)** supraveghează şi controlează activitatea celorlalţi membri ai personalului care exercită funcţii de supervizare, specializate sau de conducere;

**c)** au autoritatea de a se ocupa personal de angajarea şi concedierea personalului, de a face recomandări privind angajarea şi concedierea personalului sau iau alte măsuri privind personalul;

specialiști – persoane fizice, cetățeni ai statelor a căror listă este aprobată de Guvern, care lucrează pentru o persoană juridică cu sediul într-un stat membru al Uniunii Europene și care dețin competențe speciale, esențiale pentru producerea echipamentelor de cercetare, pentru tehnicile, procesele, procedurile sau gestionarea persoanei juridice în cauză. La evaluarea acestor competențe se iau în considerare atât competențele specifice necesare pentru activitatea persoanei juridice, cât și deținerea unui nivel înalt de calificare într-un anumit profil ocupațional sau o anumită activitate comercială care necesită cunoștințe tehnice specifice, inclusiv apartenența la o profesie acreditată;

stagiari absolvenți de studii superioare – persoane fizice, ai statelor a căror listă este aprobată de Guvern, angajați ai unei persoane juridice dintr-un stat membru al Uniunii Europene sau din alte state a căror listă este aprobată de Guvern pentru cel puțin un an, titulari ai unei diplome universitare, transferate temporar la filiala, reprezentanța sau persoana juridică înființată de către societatea-mamă pe teritoriul Republicii Moldova în scopul dezvoltării profesionale sau al formării tehnice;

vânzători profesioniști – persoane fizice, cetățeni ai statelor a căror listă este aprobată de Guvern, reprezentanți ai unui prestator de servicii sau furnizor de mărfuri dintr-un stat membru al Uniunii Europene sau din alte state a căror listă este aprobată de Guvern, împuternicite să negocieze vânzarea de servicii sau de mărfuri ori încheierea de contracte de vânzare a serviciilor sau a mărfurilor în Republica Moldova. Vânzătorii profesioniști nu se angajează în vânzări directe către publicul larg, nu primesc remunerație dintr-o sursă situată pe teritoriul Republicii Moldova și nici nu sânt comisionari;

prestatori de servicii contractuale – persoane fizice, cetățeni ai statelor a căror listă este aprobată de Guvern, angajate de o persoană juridică dintr-un stat membru al Uniunii Europene, care nu este agenție pentru ocuparea forței de muncă, nici nu acționează prin intermediul unei astfel de agenții, care nu deține o filială, o reprezentanță sau o persoană juridică pe teritoriul Republicii Moldova și are încheiat un contract de prestare de servicii către un consumator final rezident în Republica Moldova, contract care necesită aflarea temporară a angajaților săi pe teritoriul Republicii Moldova pentru executarea contractului respectiv;

profesioniști independenți – persoane fizice, cetățeni ai statelor a căror listă este aprobată de Guvern, care asigură prestarea unui serviciu și care sânt definite ca persoane ce desfășoară activități independente pe teritoriul unui stat membru al Uniunii Europene, care nu dețin o persoană juridică pe teritoriul Republicii Moldova și care au încheiat un contract de prestare de servicii (altul decât printr-o agenție pentru ocuparea forței de muncă) către un consumator final rezident în Republica Moldova, contract care necesită aflarea temporară a acestora pe teritoriul Republicii Moldova pentru executarea contractului respectiv;”.

1. Alin. (1) al art. 301 se modifică în următoarea redacție:

„(1) Vânzătorii profesioniști, prestatorii de servicii contractuale și profesioniștii independenți din statele a căror listă este aprobată de Guvern pot desfășura activități pe teritoriul Republicii Moldova fără a avea un permis de ședere provizorie.”.

1. La articolul 32:

Alineatul (1) va avea următorul cuprins:

„(1) Pentru acordarea dreptului de ședere provizorie, străinul trebuie să depună la autoritatea competentă pentru străini o cerere în acest sens cu cel puțin 30 de zile calendaristice, înainte de expirarea termenului pentru care li s-a acordat dreptul de aflare.”.

1. Alineatele (21), alin. (32) și alin. (41 ), se abrogă.
2. La articolul 34, alineatele (1) și (2) vor avea următorul cuprins:

„(1) Solicitantul prelungirii dreptului de ședere provizorie, cu excepția categoriilor de solicitanți prevăzuți la cap. IV1, trebuie să depună la autoritatea competentă pentru străini o cerere în acest sens cu cel puțin 30 de zile calendaristice, înainte de expirarea termenului pentru care li s-a aprobat șederea.

(2) Solicitantul prevăzut la alin. (1) va depune cererea însoțită de actele prevăzute la art.32 alin. (2). Cererea va fi soluționată în termen de până la 30 de zile calendaristice, de la data depunerii acesteia.”.

1. La articolul 37, alineatul (1) va avea următorul cuprins:

„(1) În cazul stagiarilor absolvenți de studii superioare din statele a căror listă este aprobată de Guvern, dreptul de ședere provizorie se acordă la cererea străinului, în baza unui demers din partea filialei, reprezentanței sau a persoanei juridice înființate de societatea-mamă de pe teritoriul Republicii Moldova, a documentului ce atestă transferul străinului, a copiei de pe actul ce atestă studiile sale universitare și a actelor prevăzute la art.32 alin.(2).”.

1. La articolul 431 alineatul (8), litera s) va avea următorul cuprins:

„s) cetățenii statelor a căror listă este aprobată de Guvern, care nu se încadrează în niciuna dintre categoriile specificate la lit. a)–r), sosiți pe o perioadă de până la 90 de zile.”.

(12) La articolul 8 din Legea nr. 242/2010 cu privire la taxele consulare (Monitorul Oficial al Republicii Moldova, 2010, nr. 231–234, art. 732), cu modificările ulterioare, alineatul (1) se completează cu litera w1 ) cu următorul cuprins:

„w1) la perfectarea vizelor membrilor de familie ai cetățenilor Uniunii Europene;”

(13) Legea nr. 274/2010 privind integrarea străinilor în Republica Moldova (Monitorul Oficial al Republici Moldova, 2020, nr. 372-382 art. 342), cu modificările ulterioare, se modifică după cum urmează:

1. La articolul 2, alineatul (1) se completează cu litera e) cu următorul cuprins: „e) cetățenilor Uniunii Europene și membrilor de familie ai acestora, care sunt titulari ai cărții de rezidență.”;
2. Noțiunea „integrare” va avea următorul cuprins:

„integrare - participare activă la viața economică, socială și culturală a societății moldovenești a străinilor care au obținut protecție internațională, azil politic sau un drept de ședere în Republica Moldova, precum și a cetățenilor Uniunii Europene și membrilor de familie ai acestora, care își exercită dreptul la libera circulație și ședere pe teritoriul Republicii Moldova și dețin carte de rezidență. Străinii sunt împuterniciți să contribuie prin valorificarea întregului său potențial ca membri ai acestei societăți, să-și exercite drepturile și să-și îndeplinească obligațiile fără discriminare sau excluziune socială pentru propriul lor beneficiu și pentru beneficiul statului. Procesul de integrare este cuprinzător, participativ și presupune implicarea atât a străinului, cât și a autorităților publice responsabile;”.

(14) Art. 4 primul enunț din Legea nr. 60/2012 privind incluziunea socială a persoanelor cu dizabilități (Monitorul Oficial al Republicii Moldova, 2012, nr. 155-159, art. 508), cu modificările ulterioare, după textul „cetățeni ai Republicii Moldova” se introduce textul „ , cetățeni ai Uniunii Europene” și cuvântul „sau” se substituite cu cuvântul „și”.

(15) „Articolul 1 din Legea nr. 257/2013 privind resortisanții statelor terțe care au obligația deținerii unei vize și resortisanții statelor terțe care sunt exonerați de obligativitatea deținerii unei vize la traversarea frontierei de stat a Republicii Moldova (Monitorul Oficial al Republicii Moldova, 2014, nr. 1–3, art. 2), cu modificările ulterioare, se completează cu alineatul (4) cu următorul cuprins:

„(4) Prin derogare de la prevederile alin. (3) noțiunea de resortisant al unui stat terț nu include pe cetățenilor statelor membre ale Uniunii Europene și ai statelor semnatare ale Acordului Schengen.„

(16) Art. 150 din Codul Educației nr. 152/2014 (Monitorul Oficial al Republicii Moldova, 2014, nr. 319-324 art. 634), cu modificările ulterioare, se completează cu alin. (11) cu următorul cuprins:

„(11) Cetățenii Uniunii Europene și ai statelor semnatare a Acordului Schengen au acces la învățământul general, la învățământul profesional tehnic și la formare în centre de recalificare în aceleași condiții ca și cetățenii Republicii Moldova.”.

(17) Legea nr. 75/2015 cu privire la locuințe (Monitorul Oficial al Republicii Moldova, 2015, nr.131-138 art. 249), cu modificările ulterioare, se modifică după cum urmează:

a)Art. 21 se completează cu alin. (9) și (10) cu următorul cuprins:

(9) Salariații cetățeni ai Uniunii Europene, ai statelor semnatare a Acordului Schengen și salariații membrii de familie ai acestora beneficiază de toate drepturile acordate salariaților cetățeni ai Republicii Moldova în ceea ce privește asigurarea cu locuințe de serviciu.

(10) Salariații menționați la alin. (9) pot, în același temei și condiții ca și cetățenii Republicii Moldova, să se înscrie pe lista solicitanților de locuință de serviciu, în unitatea administrativ-teritorială, în care ocupă un loc de muncă, în cazul în care astfel de liste sunt ținute și beneficiază de drepturile care decurg din aceasta.”.

b) Art. 33 se completează cu alin. (6) cu următorul cuprins:

„(6) Alin. (5) nu se aplică cetățenilor Uniunii Europene, ai statelor semnatare a Acordului Schengen și membrilor de familie ai acestora cu care contractul de locațiune se va încheia în conformitate cu alin. (4).”.

(18) Legea nr.315/2016 privind prestațiile sociale pentru copii (Monitorul Oficial al Republicii Moldova nr. 19-23 art. 56 din 20.01.2017) cu modificările ulterioare, articolul 2 se expune în următoarea redacție:

„Articolul 2. Sfera de acțiune a prezentei legi În condițiile prezentei legi, pot beneficia de prestații sociale copiii cetățenilor Republicii Moldova care au domiciliul în Republica Moldova, copiii persoanelor cărora li s-a recunoscut statutul de apatrid în Republica Moldova, copiii cetățenilor străini domiciliați în Republica Moldova și copiii cetățenilor Uniunii Europene și ai statelor semnatare a Acordului Schengen, domiciliați în Republica Moldova.”.

(19) Legea nr. 105/2018 cu privire la promovarea ocupării forței de muncă și asigurarea de șomaj (Monitorul Oficial al Republici Moldova, 2018, nr. 295-308, art. 448), cu modificările ulterioare, se modifică după cum urmează:

**a)** La articolul 10, alineatul (5) se completează cu litera q) cu următorul cuprins:

„q) coordonează, la nivel național, activitățile privind facilitarea mobilității forței de muncă în cadrul rețelei de servicii europene pentru ocuparea forței de muncă.”;

**b)** Articolul 14 se completează cu alineatul (3) cu următorul cuprins:

„(3) Ofertele de muncă și anunțurile privind locurile de muncă vacante includ toate condițiile de ocupare a locului de muncă.”

(20) La articolul 10 alineatul (1) din Legea nr. 1593/2002 cu privire la mărimea, modul și termenele de achitare a primelor de asigurare obligatorie de asistență medicală (Monitorul Oficial al Republicii Moldova, 2003, nr. 18–19, art. 57), cu modificările ulterioare, după textul „lit. a)-c)” se completează cu textul „și e)”